Ličhavų dinastija

Šis straipsnis yra apie dinastiją, valdžiusią Nepalą. Apie to paties pavadinimo gentį, gyvenusią senovinėje Vridži valstybėje, žiūrėkite straipsnį Ličhavai

Ličhavų dinastija – istorinė dinastija, valdžiusi Nepalą IV–VII a. Ji pakeitė Kiratų dinastiją.

Dinastijos valdovai buvo tituluojami maharadža.

Dinastijos sostinės buvo Mangriha ir Kailaškutas.

Ličhavų valdymas Nepale visada traktuojamas kaip klestėjimo metas. Tuo metu Nepalas vystėsi visuose lygmenyse.

Kilmė 
Tradiciškai dinastija yra kildinama iš ličhavų genties, I tūkst. pr. m. e. gyvenusios Vridži karalystėje, nors tai nėra įrodyta. Dažniausiai teigiama, kad ličhavai išsikėlė iš Vridži V a. pr. m. e., kuomet karalystė buvo užimta Magadhos karaliaus Adžatsatru. Jie pamažėle migravo į vakarus, ir Nepale įkūrė naują dinastiją, kurios pirmasis valdovas Džajadevas laikomas 24-uoju valdovų sekoje.

Istorija 
IV a. Nepalo pietuose kylant Guptų imperijai, Nepalas išsaugojo nepriklausomybę. Guptų imperatorius Čandragupta net vedė nepalietę. Žymiausias ličhavų valdovas buvo Manadeva I, kurio laikais Nepalas išsiplėtė iki Gandako, buvo pastatyti sostinės rūmai Mangrihoje.

Valdant Šivadevai, valdžia į rankas pateko puikiam administratoriui Amšuvarmai, kuris nepriklausė dinastijai. Jam valdant ličhavai išlaviravo tarp dviejų tuo metu iškilusių galybių – Haršos imperijos Indijos šiaurėje ir Tibeto. Vėlesni valdovai irgi susidūrė su panašiais iššūkiais.

869 m. dinastija buvo pakeista Thakuri dinastijos.

Administracija ir valdymas 
Greta maharadžų valstybėje valdžią turėjo ministrų taryba, vadovaujama mahasamantos. Buvo sukurta tvarkinga administracinė sistema, įsteigti pančialiai – vietos teismais, spręsti vietiniams klausimams. Buvo sustiprinta armija, kurią sudarė pėstininkai, kavalerija ir dramblių jojikai.

Valstybė buvo daugiatautė, ir čia buvo įdiegta kastų sistema. Svarbiausios grupės buvo ahirai, kiratai, thakuriai ir bhutijai.

Nepalas tuo metu pagerino kelių kokybę, kas leido vystyti prekybą ir tapti svarbiu tarpininku tarp Tibeto ir Indijos. Nepale buvo kaldinamos monetos, turėję apyvartą dideliame regione.

Kultūra 

Kadangi ličhaviai buvo indoarijų kilmės, valstybėje kaip oficiali kalba buvo naudojamas sanskritas, ir šalis buvo stipriai induizuota. Kai kurie valdovai rašė sanskrito gramatikas bei poeziją šia kalba.

Ličhaviai buvo hinduistai, tačiau valstybėje toleravo visas religijas, skirtingai nei kai kurie Nepalo užkariautojai tais laikais.

Šalyje klestėjo architektūra ir menas, ką liudija tokie kūriniai, kaip Svajambunatho stūpa, Bodnatho stūpa ir kt.

Valdovai 
 185 Džajavarmā (Džajadeva)
 Vasurāja (Vasudatta Varmā)
 c.400 Višvadeva
 c.425 Šankaradeva I
 c.450 Dharmadeva
 464–505 Mānadeva I
 505–506 Mahīdeva
 506–532 Vasantadeva
 Manudeva
 538 Vāmanadeva (Vardhamānadeva)
 545 Rāmadeva
 Amaradeva
 Gunakāmadeva
 560–565 Ganadeva
 567-c.590 Bhaumagupta (Bhūmigupta)
 567–573 Gangādeva
 575/576 Mānadeva II
 590–604 Šivadeva I
 605–621 Amšuvarmā (regentas)
 621 Udajadeva
 624–625 Dhruvadeva
 631–633 Bhīmārdžunadeva
 635 Višnugupta – Džišnugupta
 640–641 Bhīmārdžunadeva / Višnugupta
 643–679 Narendradeva
 694–705 Šivadeva II
 713–733 Džajadeva II
 748–749 Šankaradeva II
 756 Mānadeva III
 826 Balirāja
 847 Baladeva
 877 Mānadeva IV

Nepalo istorija